የኢጋድ ልዩ ልዑክ በደቡብ ሱዳን ግጭት መቀጠሉ እንዳሳሰበው ገለፀ
ልዩ ልዑኩ ለፋና ብሮድካስቲንግ ኮርፖሬት ማምሻውን በላከው መግለጫ ላይ በአፐር ናይል፣ በጆንግሌ፣ ዋራፕና ዩኒቲ ግዛቶች ግጭት መቀጠሉ እንዳሳሰበው ነው ያስታወቀው።የደቡብ ሱዳን ግጭት ተዋናዮች ባለፈው ጥር ወር ላይ በልዩ ልዑኩ አደራዳሪነት በአዲስ አበባ የተኩስ አቁም ስምምነት መፈራረማቸው ይታወሳል።ለአገሪቱ ግጭት መፍትሄ የሚሆነው የፖለቲካ ንግግር እንጂ ወታደራዊ አማራጭ አይደለም ያለው ልዑኩ፥ ሁለቱም ወገኖቹ ግጭት እንዲያቆሙ ነው የጠየቀው።ልዑኩ ባወጣው መግለጫ የተኩስ አቁም ስምምነቱን ተፈጻሚነት እንዲከታተል የተሰየመውን ቡድን ሁለቱም ወገኖች እንዲተባበሩ አሳስቧል። (ኤፍ.ቢ.ሲ.) 